Extindere pentru rețeaua de fibră optică în Grecia
PPC FiberGrid, filiala grupului PPC specializată în dezvoltarea rețelelor de fibră optică până la domiciliu (FTTH), își anunță planul ambițios de extindere până în 2025, astfel încât cablurile de fibră optică să ajungă la 1,7 milioane de locuințe și firme în diverse regiuni din Grecia.
Compania a reușit deja să extindă rețeaua FTTH în doar 10 luni la 140.000 de gospodării din 12 municipalități din Attica. Pentru a atinge acest obiectiv amplu, PPC FiberGrid a atribuit construcția rețelelor FTTH în noi zone din Attica, precum și în Salonic, Patras, Heraklion, Volos, Kalamata, Larissa, Ioannina, Corint, Trikala, Kozani, Veria și Megalopolis, unui număr de 12 contractori.
Scopul PPC FiberGrid este de a ajunge la 500.000 de locuințe și firme până la sfârșitul anului 2024 și la 1,7 milioane până în 2025, în regiunile menționate. Acest lucru face parte din obiectivul mai larg al grupului PPC de a oferi acoperire prin fibră optică la domiciliu pentru 3 milioane de locuințe și firme din întreaga țară în următorii cinci ani.
Aproape 680 de milioane de euro vor fi investiți în următorii doi ani
Investițiile planificate pentru perioada 2024-2026 se estimează la aproximativ 680 de milioane de euro, subliniind angajamentul PPC FiberGrid de a oferi infrastructură modernă și performantă în domeniul telecomunicațiilor.
PPC FiberGrid va pune la dispoziție noua sa rețea în două moduri: prin furnizarea de servicii bitstream cu viteze de până la 10 Gbps și prin lansarea unui serviciu dark fiber, care permite fiecărui furnizor să aleagă serviciile pe care le va oferi prin intermediul cablurilor către clienții săi finali.
Alexandros Paterakis, vicepreședinte al PPC FiberGrid, a subliniat viziunea companiei de a contribui la progresul social și economic, oferind furnizorilor de telecomunicații o rețea de ultimă generație pentru a livra servicii de înaltă calitate clienților finali și pentru a sprijini tranziția digitală și verde a țării.
"Viziunea noastră este o societate digitală, accesibilă şi deschisă tuturor, care va contribui la progresul social şi economic şi îl va accelera. Dorim să oferim furnizorilor de telecomunicaţii o reţea de ultimă generaţie, stabilă, de acces pasiv şi activ prin fibră optică pentru locuinţe, companii şi organizaţii publice. Prin intermediul reţelei PPC FiberGrid, le permitem furnizorilor din industrie să ofere servicii de înaltă calitate clienţilor lor finali şi să contribuie la tranziţia digitală a ţării, în cadrul Societăţii Gigabit.
În plus, aceasta este o condiţie prealabilă pentru tranziţia verde: casele şi afacerile au nevoie de viteze mari de conectare şi de un răspuns aproape în timp real, astfel încât aparatele electrice, încărcătoarele, instalaţiile fotovoltaice, unităţile de stocare şi unităţile de gestionare a unei locuinţe inteligente din punct de vedere energetic să coopereze între ele şi cu reţeaua", spune Alexandros Paterakis.